Πληροφορίες: Ειρήνη Τσαλουχίδου

Εξαιρετικά Επείγον

**Αθήνα:** 25.11.2024

**Αρ. Πρωτ.:** 1141

ΠΡΟΣ: κ. Μπέρτσο Νικόλαο, Πρόεδρο Δ.Σ. Praktiker Hellas

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με την παράνομη κατάληψη χωροθετημένων δημόσιων θέσεων στάθμευσης οχημάτων ατόμων με αναπηρία στο κατάστημα Praktiker στην Αγία Βαρβάρα**»**

***Αξιότιμε κύριε Πρόεδρε,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Πρόσφατα, γίναμε αποδέκτες διαμαρτυρίας συγγενικού προσώπου ατόμου με αναπηρία που επισκέφθηκε το κατάστημα Praktiker στην Αγία Βαρβάρα Αττικής το Σάββατο 23 Νοεμβρίου 2024 απογευματινή ώρα. Πιο συγκεκριμένα, το συγγενικό πρόσωπο του ατόμου με αναπηρία, κατά την επίσκεψή του στο εν λόγω κατάστημα, διαπίστωσε ότι οι θέσεις στάθμευσης οχημάτων ατόμων με αναπηρία είχαν καταληφθεί από οχήματα τα οποία δεν έφεραν τοποθετημένο στο μπροστινό μέρος του παρμπρίζ το σχετικό δελτίο στάθμευσης με το οποίο έχουν δικαίωμα να σταθμεύουν στις εν λόγω θέσεις, διαδικασία που προβλέπεται από το Προεδρικό Διάταγμα 241/2005.

Απευθείας το ζήτημα έγινε γνωστό στα Στελέχη της Υποδοχής που εργάζονταν κατά την απογευματινή βάρδια της 23ης Νοεμβρίου, τα οποία αδιαφόρησαν. Η πελάτισσα ζήτησε επίμονα να προβούν σε αναγγελία των οδηγών των συγκεκριμένων οχημάτων καθώς σε λίγη ώρα θα παρευρισκόταν το συγγενικό της πρόσωπο το οποίο είναι χρήστης αμαξιδίου και δικαιούχος δελτίου στάθμευσης, όπου δεν θα είχε διαθέσιμο χώρο να σταθμεύσει το αυτοκίνητό του. Έπειτα από τις προσπάθειες τις πελάτισσας, οι δύο Υπάλληλοι της ζήτησαν να τους ενημερώσει η ίδια για τους αριθμούς κυκλοφορίας των οχημάτων ώστε να προβούν σε αναγγελία.

Δεδομένης της αδιαφορίας των δύο Στελεχών και έπειτα από έντονες πιέσεις της κυρίας, κλήθηκε ο Υπεύθυνος βάρδιας από τον οποίο ζητήθηκε να επιλυθεί το περιστατικό και εφόσον δεν δύναται ο ίδιος, να καλέσει την τροχαία κάτι το οποίο αρνήθηκε για να μην ενοχληθούν οι πελάτες (!). Σε συνέχεια, ζητήθηκε από τον Υπεύθυνο βάρδιας να αναφέρει την πολιτική της εταιρείας ως προς την εξυπηρέτηση των ατόμων με αναπηρία, ο οποίος ανέφερε ότι δεν υπάρχει πολιτική και ότι η αρμοδιότητά της Praktiker σταματά στην χορήγηση θέσεων στάθμευσης…

Έπειτα από όλα αυτά, η κυρία επικοινώνησε με την τροχαία όπου απευθείας ανταποκρίθηκε στο περιστατικό.

***Κύριε Πρόεδρε,***

Στη βάση των επιταγών του *Συντάγματος* αλλά και της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες*, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Επιπλέον, σύμφωνα με:

* το **άρθρο 19 «Ανεξάρτητη διαβίωση και ένταξη στην κοινωνία»** της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το **Ν. 4074/2012** αναφέρεται ότι: «Τα Συμβαλλόμενα Κράτη στην παρούσα Σύμβαση αναγνωρίζουν το ίσο δικαίωμα όλων των ατόμων με αναπηρίες να ζουν στην κοινωνία, με επιλογές ίσες με τους άλλους ανθρώπους και λαμβάνουν αποτελεσματικά και κατάλληλα μέτρα, προκειμένου να διευκολύνουν την πλήρη απόλαυση αυτού του δικαιώματος από τα άτομα με αναπηρίες και την πλήρη ένταξη και συμμετοχή τους στην κοινωνία».
* το **ΚΕΦ. Β’ του Ν. 4488/2017** που περιλαμβάνει τις **«Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες»,** και συγκεκριμένα την παρ. 1 του άρθρου 61 «Γενικές Υποχρεώσεις» ορίζεται ότι: «*Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του*».
* την παρ. 2 του άρθρου 63 του Ν. **4488/2017, «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές»,** αναφέρεται ότι:*«Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα* ***προσαρμοσμένα*** *στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται* ***υπό την προϋπόθεση της μη επιβολής δυσανάλογου ή αδικαιολόγητου βάρους,*** *περιλαμβάνονται (…) εξατομικευμένη προσαρμογή διαδικασιών ή πρακτικών, (…)».*
* το **άρθρο 25** **«Θέσεις Στάθμευσης ΑμεΑ»** της Υπουργικής Απόφασης Αριμθ. οικ. ΥΠΕΝ/ΔΜΕΑΑΠ/124964/1561, στην παράγραφο 1 αναφέρεται: «**Στους κοινόχρηστους χώρους στους οποίους προβλέπεται η κατασκευή χώρων στάθμευσης κοινής χρήσης προβλέπονται ειδικές θέσεις για τα οχήματα των ατόμων με αναπηρία, σε ποσοστό 5% επί του συνόλου των προβλεπόμενων θέσεων, με ελάχιστο αριθμό τη μία θέση**».
* το εγχειρίδιο, **«ΣΧΕΔΙΑΖΟΝΤΑΣ ΓΙΑ ΟΛΟΥΣ»,** το οποίο συντάχθηκε από το Υπουργείο Περιβάλλοντος, Χωροταξίας & Δημόσιων Έργων και αποτελεί βασικό εργαλείο στην δημιουργία έργων, αναφέρεται ότι: «Όταν οι χώροι στάθμευσης εξυπηρετούν κάποιο κτίριο που στεγάζει δημόσιες υπηρεσίες, τράπεζες, θέατρα, κινηματογράφους κλπ τότε θα λαμβάνεται μέριμνα ώστε οι θέσεις στάθμευσης για τα άτομα με αναπηρίες να βρίσκονται στην μικρότερη δυνατή απόσταση από αυτά ει δυνατόν λιγότερο από 50μ και να εξασφαλίζεται η αυτόνομη μετακίνηση και μεταφορά τους από τους χώρους στάθμευσης στην προσβάσιμη από αυτά είσοδο του κτιρίου.».
* τον κώδικα οδικής κυκλοφορίας, **Ν. 2696/1999**, στο άρθρο 34 «Στάση και στάθμευση», στην παρ. 2 αναφέρεται: «**Η στάση ή στάθμευσης οχήματος απαγορεύεται: (…) ιζ) Σε ειδικούς χώρους στάθμευσης οχημάτων ατόμων με μειωμένη κινητικότητα**».

Σύμφωνα με την επίσημη ιστοσελίδα της Praktiker Hellas αναφέρεται: **«Με σκοπό οι πελάτες μας να απολαμβάνουν άριστη και προσωποποιημένη εξυπηρέτηση, θέτουμε ως προτεραιότητά μας τις ξεχωριστές τους ανάγκες και εξελισσόμαστε καθημερινά, αναβαθμίζοντας διαρκώς τα προϊόντα και τις υπηρεσίες μας.».**

Με βάση το παραπάνω, αναρωτιόμαστε αν τελικά η πολιτική σας εφαρμόζεται, αν οι υπάλληλοί σας είναι εκπαιδευμένοι να εξυπηρετούν τους πελάτες με αναπηρία, αν γνωρίζουν τη σχετική νομοθεσία που θα πρέπει να τηρούν για να διασφαλίζουν τα δικαιώματα τους, και αν τελικά οι πελάτες με αναπηρία όντως απολαμβάνουν μία άριστη και προσωποποιημένη εξυπηρέτηση[!].

Δεδομένου ότι η αναπηρία αποτελεί μέρος της ανθρώπινης ποικιλομορφίας και τα άτομα με αναπηρία/χρόνιες παθήσεις οφείλουν να τυγχάνουν σεβασμού και αξιοπρέπειας, παρακαλούμε θερμά όπως προβείτε άμεσα στην διερεύνηση του εν λόγω περιστατικού.

Αναμένουμε σχετική ενημέρωσή σας για το εν λόγω περιστατικό και βρισκόμαστε στην διάθεσή σας προκειμένου να σάς γνωστοποιηθούν περαιτέρω στοιχεία των εμπλεκόμενων Στελεχών σας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κ. Μιχαήλ Χρυσοχοΐδη, Υπουργό Προστασίας του Πολίτη
* κ. Παναγιώτη Θεοδωρικάκο, Υπουργό Ανάπτυξης
* κ. Χρήστο - Γεώργιο Σκέρτσο, Υπουργό Επικρατείας
* κ. Βασίλειο Οικονόμου, Υφυπουργό Μεταφορών και Υποδομών
* Εθνική Αρχή Προσβασιμότητας
* Συνήγορο του Καταναλωτή
* Συνήγορο του Πολίτη
* Μέλη Δ.Σ. Praktiker Hellas
* Οργανώσεις - Μέλη ΕΣΑμεΑ και Οργανώσεις - Μέλη αυτών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |